  Анжелика Тихонова корреспондент Удмуртиысь Кияса черкогуртын шунтӥськись кылиськон интыен выль хоккей площадка усьтӥзы. Сое элькун кивалтэт но Михаил Гуцериевлэн «САФМАР» ӟечлэсьтон фондэз куспын нылпи хоккеез азинтон сярысь тупанкыл улсын нылпиослы спортъя школа но стадион вӧзы пуктӥзы. Со сярысь улосвылысь Кун Кенешлэн пресс-службаез ивортэ. Черкогуртамы куать-сизьым ар талэсь азьло пуктэм катокмы вал ини. Но со бадӟым ӧвӧл, пулэсь бортъёсын, соосты трос пол тупатъязы ини. Соин ик выль хоккей площадка кулэ вал Василий Байбородов, Киясаысь нылпиослы спортъя школалэн кивалтӥсезХоккей коробкае йӧ выль ар каникулъёс азьын ик кисьтӥзы. Куазь шуныт кариськытозь конькиен  нискыланы мылкыд карисьёс туж трос вал. Соин ик катоклэсь ужан дырзэ 20 часысь 21 час 30 минутлы выжтӥзы. Ӝытазе хоккей площадка югдытӥське Черкогуртын нылпиослэн арлыдзыя кык хоккей командаос вань – 11-12 аресъемъёслэн но 13-14 аресъемъёслэн. Соосты нылпиослэн но быдэ вуымтэослэн азбар командаоссы куспын хоккеен шудонъя Михаил Тимофеевич Калашников нимо турнире пыриськыны ӧтён вуэм бере кылдытӥзы. Ӵошатсконъёс Удмуртиын нырысьсэ 2018-тӥ арын ортчизы. Берлогес Киясаысь хоккеистъёс «Надежда» кубоке но «Золотая шайба» ӵошатсконэ пыриськизы. Али секцие 45 пала пиналъёс пырисько. Озьы ик черкогуртын воргоронъёслэн командазы вань. Куинь ар ӵоже Удмуртиын ӟечлэсьтӥсьёслэн коньдонэнызы 11 хоккей площадкаос пуктозы. Тужгес бадӟымез ӵектос – Можгаысь йӧ арена. Сое 2020-тӥ арын усьтыны чакламын Тодэ вайытом, азьвылгес Яр ёросысь Биграгуртын хоккей коробка лэсьтӥзы.  Тегъёс: Мерлык Спорт Хоккей Удмуртия Кияса 100ар  